**Kál Nagyközség Önkormányzata Képviselő-testületének 5/2023. (III. 29.) önkormányzati rendelete**

**A KÖZALKALMAZOTTAKAT MEGILLETŐ JUTTATÁSOKRÓL**

Kál Nagyközség Önkormányzat Képviselőtestülete a Magyarország Alaptörvénye 32. cikk (2) bekezdése, a Magyarország önkormányzatairól szóló 2011. évi CLXXXIX. tv. (továbbiakban: Mötv.), 143. § (4) bekezdése kapott felhatalmazás alapján az alábbiakat rendeli el:

**A rendelet hatálya és értelmező rendelkezések**

**1. §**

(1) A rendelet hatálya kiterjed az Önkormányzat intézményeinek közalkalmazottaira, ahol a rendelet kifejezetten úgy rendelkezik, ott a nyugállományú közalkalmazottaira.

(2) E rendelet alkalmazásában az Önkormányzat intézményei alatt érteni kell:

*a)* Tarna-mente Szociális Központ

*b)* Nagyközségi Önkormányzati Konyha

*c)* „Százszorszép” Napköziotthonos Óvoda

*d)* az Önkormányzat technikai dolgozói

(3) E rendeletben meghatározott juttatások és támogatások a határozatlan idejű, teljes munkaidőben foglalkoztatott, közalkalmazottat illeti meg. A határozott idejű munkaviszonnyal rendelkező közalkalmazott esetében a polgármester dönt a juttatások és támogatások nyújtásáról.

(4) Vezetői pótlék illeti meg a Tarna-menti Szociális Központ valamint az Önkormányzati konyha vezetőjét. A pótlék az alapilletmény 130 %-ának megfelelő.

(5) Magasabb vezetői pótlék illeti meg az Óvoda vezetőjét. Ennek mértéke az illetményalap 230 %-a.

**2. §**

Az óvodapedagógusok illetménypótlékát az 1. melléklet tartalmazza.

**3. §**

Egészségkárosító kockázatok közötti munkáért járó pótlékot az önkormányzat nem állapít meg.

**4. §**

Idegennyelv-tudási pótlékot az önkormányzat nem állapít meg.

**5. §**

A Tarna-menti Szociális Központ dolgozóit megillető pótlékok: a 2. melléklet szerint.

**6. §**

A temetőgondnokot, karbantartókat és a falugondnokot egyéb pótlék illeti meg. Az egyéb pótlék mértéke 30e Ft/hó. A pótlék a munkaidőn túl végzett feladatok ellátásért lett megállapítva.

**7. §**

A vezető beosztású közalkalmazott illetményét a garantált illetménynél magasabban is megállapíthatja a munkáltató. Ennek mértéke a testületi határozatban foglaltak.

***Jutalmazás***

**8. §**

(1) A munkáltatói jogkör gyakorlója a költségvetésben meghatározott béralap terhére és megtakarítások esetében a közalkalmazott jutalomban részesíthető a Kjt-ben meghatározottak szerint.

(2) Jutalomkeretet az önkormányzat is meghatározhat pótelőirányzatként.

(3) Jutalom utalvány formájában is adható.

**Pályázati jutalom**

**9. §**

A közalkalmazottat jutalom illeti meg pályázat elkészítésében történő aktív részvétel esetén az alábbiak szerint.

*a)* Nyertes pályázat esetén, amennyiben a közalkalmazott készítette el a teljes pályázatot:

*aa)* 5 mFt alatti pályázati pénzeszköz megnyerése esetén a megnyert összeg nettó 5 %-a,

*ab)* 5 mFt és 10 mFt közötti pályázati pénzeszköz megnyerése esetén a megnyert összeg nettó 4 %-a,

*ac)* 10 mFt feletti nyertes pályázat esetén a képviselőtestület egyedi elbírálás alapján határozza meg a jutalmat.

*b)* Nyertes pályázat esetén – amennyiben a közalkalmazott feladata a pályázatíróval való kapcsolattartás és az adatszolgáltatás:

*ba)* 1 mFt és 5 mFt közötti összeg esetén nettó 50.000 Ft,

*bb)* 5 mFt és 10 mFt közötti összeg esetén nettó 100.000 Ft,

*bc)* 10 mFt feletti összeg esetén nettó 150.000 Ft,

*bd)* 1 mFt alatti összeg esetén a polgármester egyedi elbírálás alapján határozza meg a jutalmat.

**Törzsgárda**

**10. §**

A közalkalmazottat az önkormányzatnál eltöltött munkaviszonya után törzsgárda juttatás illeti meg, melyet 1990. október 15-től kell számítani:

*a)* 20 év munkaviszony után nettó 300.000 Ft,

*b)* 25 év munkaviszony után nettó 300.000 Ft,

*c)* 30 év munkaviszony után nettó 300.000 Ft.

***Illetmény bankszámlára utalás költségei***

**11. §**

Az Önkormányzat a közalkalmazott részére az illetményének bankszámlára történő utalás költségtöbblet fedezeteként a költségvetési rendeletben meghatározott összegben téríti meg minden év április hónapjában.

***Tanulmányi szerződés***

**12. §**

A közalkalmazott a szakmai előmenetelének munkáltató által történő támogatására a szakember szükséglet biztosítása érdekében tanulmányi szerződést köthet, abban az esetben, ha a tanulmány befejezését követő öt évig a munkáltatónál marad. A szerződést írásban kell kötni.

***Helyettesítési díj***

**13. §**

Helyettesítési díj illeti meg a közoktatási és a szociális ágazatban dolgozó közalkalmazottat.

***Fizetési előleg***

**14. §**

(1) A közalkalmazott rendkívüli élethelyzetére hivatkozva a munkáltatótól fizetése előleget kérhet.

(2) Fizetési előleget a munkavállaló az adott évben egyszer kérhet.

(3) A közalkalmazott részére a munkáltató határozattal fizetési előleget állapíthat meg.

(4) A fizetési előleg maximum hat hónapra engedélyezhető.

(5) A fizetési előleg felső határa a közalkalmazott nettó fizetésének kétszerese.

(6) Fizetési előleg kérelmet az jogosult benyújtani, akinek az önkormányzat felé köztartozása nincs.

***Cafetéria***

**15. §**

(1) A közalkalmazottat Széchenyi kártya illeti meg, amelynek Szálláshely zsebébe történő összeg mértékét minden évben az éves költségvetést megállapító helyi rendelet tartalmazza.

(2) A Cafetéria juttatás évente két alkalommal kerül kifizetésre, egyenlő összegben március 31-ig és szeptember 30-ig.

(3) Év közbeni munkaviszony keletkezés, vagy megszűnés esetén a juttatás részarányosan kerül kifizetésre.

(4) A juttatásról a munkáltatónak nyilvántartást kell vezetni.

***Munkaközi szünet***

**16. §**

A közalkalmazotti dolgozót naponta 30 perc munkaidőn belül kiadott munkaközi szünet illeti meg.

***Munkába járás költségei***

**17. §**

(1) A közalkalmazottat megilleti a munkába járáshoz szükséges bérleti költség:

*a)* autóbusz esetében 86 %-ának

*b)* vonat esetében 86 %-ának megtérítése.

(2) Saját gépkocsi használat munkába járás esetén a munkáltató külön engedélye alapján lehetséges. Megtérítése a külön jogszabályok alapján.

***Kegyeleti juttatás***

**18. §**

(1) Közalkalmazott közeli hozzátartozója (Ptk. alapján) halála esetén kegyeleti támogatásban részesíthető a költségvetést megállapító helyi rendeletben meghatározott összegben.

(2) A támogatás egy évet meghaladó önkormányzatnál eltöltött munkaviszony után állapítható meg határozattal.

(3) Aktív közalkalmazott halála esetén 150.000 Ft kegyeleti támogatást nyújt a közeli hozzátartozójának önkormányzatunk.

(4) Nyugdíjas közalkalmazotti dolgozó halála esetén közeli hozzátartozójának Ptk. alapján 50.000 Ft kegyeleti támogatás nyújt önkormányzatunk.

***Lakásépítés, vásárlás támogatása***

**19. §**

(1) A közalkalmazott a külön szabályzatban megfogalmazottak alapján lakásépítési, lakásvásárlási, lakásfelújítási támogatásban részesíthető kérelmére.

(2) A kérelmet az önkormányzat bírálja el, munkáltatói javaslattal.

(3) A támogatásról a megállapítást követő 3 hónapon belül számlával el kell számolni.

(4) A közalkalmazott a visszafizetett támogatást követő három éven belül újabb kérelmet nem nyújthat be.

***Védőszemüveg***

**20. §**

(1) A közalkalmazottat – abban az esetben, ha munkaidejének több, mint 50 %-át számítógép előtt tölti – védőszemüveg illeti meg.

(2) A közalkalmazottnak számítógép használata miatt - amennyiben szükségessé válik a szemüveg használata, annak bekerülési költségét – számla ellenében – 50.000 Ft összeg erejéig a munkáltató megtéríti abban az esetben, ha már egy éves munkaviszonnyal rendelkezik és határozatlan idejű jogviszonya van.

***Védőruha***

**21. §**

A közalkalmazottat munkakörének megfelelően védőfelszerelés illeti meg a 3. melléklet szerint.

***Végrehajtási* *rendelkezések***

**22. §**

(1) Az intézményvezető felelős e rendeletben szabályozott juttatások és támogatások fedezetéül szolgáló

*a)* előirányzatok költségvetési rendelet-tervezetben való megalapozott, reális igényekhez igazodó szerepeltetéséért, valamint

*b)* jóváhagyott előirányzatok szerinti gazdálkodásáért.

(2) Az (1) bekezdésben meghatározottak alapján az intézményvezető felelősségre is vonható az éves keretet, előirányzatot meghaladó gazdálkodásért, előirányzat túllépéséért.

(3) A juttatások fedezetéül szolgáló keretet e rendeletben meghatározott módon valamint a Közalkalmazotti Szabályzatban meghatározott módon kell felhasználni.

(4) Egyes juttatásokról és támogatásokról évenként elkülönített nyilvántartást kell vezetni az intézményvezetőknek.

(5) Az intézményvezető juttatások, támogatások eljárási visszatérítésének szabályait a Közalkalmazotti Szabályzatában állapítja meg.

(6) Jelen rendelet hatályba lépését követően 30 napon belül az intézményvezetőknek a Közalkalmazotti szabályzatot felül kell vizsgálni.

**23. §**

Ez a rendelet 2023. március 31-én lép hatályba.

„E rendelet 2023. március 29-én kerül kihirdetésre. E rendelet hatálybalépésével egyidejűleg hatályát veszti Kál Nagyközség Önkormányzat Képviselőtestületének 10/2013.(III.03.) önkormányzati rendelete.”

*1. melléklet az 5/2023. (III. 29.) önkormányzati rendelethez*

***Százszorszép Napközi Otthonos Óvodában alkalmazott pótlékok***

1. *Intézményvezetői pótlék*

a) Közalkalmazotti pótlékalap 230 %-a KJT 70. § (3)

b) Végrehajtási rendelet 14/C § (1)b. pont

2. *Intézményvezető helyettesi pótlék*

a) Közalkalmazotti pótlékalap 130 %-a KJT 70. § (3)

b) Végrehajtási rendelet 14/C § (2)b. pont

3. *Munkaközösség vezetői pótlék*

a) Közalkalmazotti pótlékalap 20 %-a KJT 75. §(1)

b) Végrehajtási rendelet 15. § (1)c pont

4. *Felzárkóztatási pótlék*

a) Közalkalmazotti pótlékalap 20 %-a KJT 75. §(1)

b) Végrehajtási rendelet 15. §(6)a pont

*2. melléklet az 5/2023. (III. 29.) önkormányzati rendelethez*

***Tarna-menti Szociális Központ dolgozóit megillető pótlékok***

1. *Intézményvezető*

az Önkormányzat Képviselő-testületének határozatában foglaltak szerint

2. *Idősek Klubja vezető*

intézményvezető helyettes: pótlékalap 100 %-a

3. *Idősek Klubja gondozó*

a bentlakásos otthon élelmezése, térítési díjainak rendezése: pótlékalap 60 %-a

4. *Idősek Klubja gondozó*

a bentlakásos otthon takarítása: pótlékalap 60 %-a

5. *A bentlakásos otthon szakfeladat dolgozói*

pótlékalap 120 %-a

*3. melléklet az 5/2023. (III. 29.) önkormányzati rendelethez*

***KÖZALKALMAZOTTAK MEGILLETŐ VÉDŐESZKÖZÖK***

1. ***Önkormányzat technikai dolgozói***

*Takarító*

a) színes köpeny

b) gumikesztyű

c) csúszásgátló talpú lábbeli

2. ***Százszorszép Napközi Otthonos Óvoda***

*Védőruha, védőeszköz dajkáknak:*

a) 2 db fehér és 1 db színes köpeny

b) csúszásgátló talpú cipő

c) laboratóriumi arcvédő

d) gumikesztyű

3. ***Tarna-menti Szociális Központ***

a) A munkába álló új dolgozó 2 fehér köpenyt és egy csúszásgátló lábbelit kap.

b) *Minden dolgozónak:* 1 db fehér textil sapka az ételosztáshoz

c) *Ápolási feladatokat ellátó személy részére védőeszközként biztosítani kell:* maszk, gumikesztyű, védőszemüveg

d) *Mosogatást, takarítást és vegyszerezést végző személyek részére:* gumikesztyű, védőszemüveg, nylon kötény, takarításhoz védő köpeny – színes

e) *Házi segítségnyújtás*: időálló esőkabát, gondozói táska

f) *A családsegítő munkatárs, gyermekjóléti szolgálat családgondozója,* *a házi* *gondozónők és az Idősek Klubja egy gondozónője részére:* kerékpár

4. ***Önkormányzati Konyha***

a) *Fej védelmére*: 2 db fehér sapka vagy hajháló

b) *Kéz- és kar védelmére*: védőkesztyű és újvédő

c) *Lábfej és lábszár védelmére*: 1 pár csúszásmentes talpú fehér félcipő

d) *Bőr védelme* védőkrémek: zsírok, olajok, kémiai anyagok veszélye

e) *Törzs és has védelme*: 2 db fehér köpeny

Végső előterjesztői indokolás

A rendelet megalkotása az intézményeink vezetőinek vezetői pótlékáról rendelkezik, továbbá a közalkalmazotti dolgozóink szociális, jólétét segítik elő.

A rendelet első részében vezetői pótlék kerül meghatározásra, majd ezt követően a különböző illetménypótlékok kerültek megállapításra.

A rendelet második része felsorolja, hogy az aktív dolgozók milyen juttatásokban részesülhetnek milyen feltételek megléte után.

Juttatások fajtája: a jutalmazás, pályázati jutalom, törzsgárda juttatás, illetmény bankszámla utalás költségei, tanulmányi szerződés, helyettesítési díj, fizetési előleg felvételének lehetőségei, munkába járás finanszírozása.

A rendelet rendelkezik még a kegyeleti juttatásról, továbbá arról, hogy hogyan támogatja a dolgozókat lakásépítés vagy vásárlás esetén, illetve milyen összegbe járul a védőszemüveg költségéhez.

Rendelkezik továbbá a közalkalmazottaknak a munkavégzéshez szükséges védőfelszerelésről.

A rendelet utolsó részében rendelkezik az intézményvezetők feladatairól, hogy a rendeletben foglaltak végrehajtásra kerüljenek.